钦定古今图书集成/明伦汇编/氏族典/第311卷 > 《廖用贤尚友录》 > 程文季
## 钦定古今图书集成/明伦汇编/氏族典/第311卷 > 《廖用贤尚友录》 > 程文季

按《陈书程灵洗传》，“灵洗子文季，字少卿，幼习骑射，多
干略，果决有父风。灵洗为王琳所执，高祖召陷贼诸
将子弟厚遇之。文季最有礼容，深为高祖所赏。永定
中，累迁通直散骑侍郎，句容令。世祖嗣位，除宣惠始
兴王府限内中直兵参军。天嘉二年，除贞毅将军、新
安太守。三年，始兴王伯茂出镇东州，复以文季为镇”
东府中兵参军，带剡令。转府谘议参军，领中直兵。出
为临海太守，寻乘金翅助父镇郢城。及灵洗卒，文季
尽领其众。起为超武将军。文季性至孝，虽军旅夺礼，
而毁瘠甚至。太建二年，为豫章内史。服阕，袭封重安
县公。文季临事谨急，御下严整，每战恒为前锋，齐军
深惮之，谓为“程虎。”以功除散骑常侍、明威将军。八年，
为持节、都督谯州诸军事、安远将军、谯州刺史。其年，
又督北徐、仁州诸军事、北徐州刺史。九年，随吴明彻
北讨，败绩，为周所囚。十一年，逃归，至涡阳，为边吏所
执，还送长安，死于狱中。至德元年，后主始知之。以子
飨袭封。